10. การควบคุมภายใน

จากการประชุมคณะกรรมบริษัทฯ ประจำปี 2546 เมื่อวันที่ 27 กุมภาพันธ์ 2547
ซึ่งคณะกรรมการตรวจสอบทั้ง 3 ท่านได้เข้าร่วมประชุมด้วยนั้น
คณะกรรมการบริษัทและคณะกรรมการตรวจสอบมีความเห็นพ้องกันว่าบริษัทมีระบบการควบคุมภายในที่เพียงพอและเหมาะสม
โดยสรุปได้ดังนี้.-

องค์กรและสภาพแวดล้อม

บริษัทฯ ได้ปรับโครงสร้างองค์กรเป็นระยะ ๆ
เพื่อให้เกิดความเหมาะสมและสอดคล้องกับสภาพธุรกิจที่เปลี่ยนแปลงเพื่อให้เกิดประสิทธิภาพสูงสุด
โดยมีการจัดทำระเบียบวิธีปฏิบัติงานเป็นลายลักษณ์อักษรและปรับปรุงแก้ไขให้เหมาะสมกับธุรกิจของบริษัทฯ
มีการตรวจสอบและติดตามการปฏิบัติงานจริงในธุรกรรมด้านการเงิน การจัดซื้อ การบริหารทั่วไป
การปฏิบัติงานด้านการผลิตและการตลาด มีการกำหนดนโยบายและแผนการปฏิบัติงาน
โดยคำนึงถึงความเป็นธรรมต่อลูกค้า สังคมและสิ่งแวดล้อม ซึ่งคณะกรรมการบริษัทฯ
ได้ควบคุมดูแลให้มีการปฏิบัติตามนโยบาย โดยให้มีการกำหนดเป้าหมายการดำเนินธุรกิจที่ชัดเจน
สามารถวัดผลได้เพื่อให้บรรลุวัตถุประสงค์ที่กำหนดไว้ และเพื่อผลประโยชน์ระยะยาวของบริษัทฯ

การบริหารความเสี่ยง

บริษัทฯ ได้ทำการประเมินความเสี่ยงที่สำคัญ ๆ โดยแยกออกเป็น 2 ระดับคือ ระดับองค์กร
ซึ่งกำกับดูแลโดยกรรมการบริหารความเสี่ยง และระดับกิจกรรมหรือกระบวนการทำงาน
ซึ่งกำกับดูแลโดยผู้บริหารหรือผู้ที่ปฏิบัติหน้าที่ในกิจกรรมหรือกระบวนการทำงานนั้น ๆ

การควบคุมการปฏิบัติงานของฝ่ายบริหารและระดับปฏิบัติการ

บริษัทฯ มีการกำหนดขอบเขต อำนาจหน้าที่ และวงเงินอนุมัติของฝ่ายบริหารแต่ละระดับอย่างชัดเจน
จัดทำเป็นคู่มือเป็นลายลักษณ์อักษรและใช้ระบบ Check and Balance
ติดตามดูแลการบริหารงานของบริษัทย่อยและบริษัทร่วมอย่างสม่ำเสมอ

สำหรับการปฏิบัติงานของระดับปฏิบัติการ
ฝ่ายตรวจสอบภายในได้เข้าไปทำการตรวจสอบระดับปฏิบัติการทุกฝ่ายและพบว่าทุกๆ
ฝ่ายไม่มีการนำทรัพย์สินไปใช้โดยมิชอบแต่อย่างใด
ในส่วนของการปฏิบัติตามกฎระเบียบหรือคู่มือการทำงานนั้น มีบางหน่วยงานที่ปฏิบัติยังไม่ครบถ้วน /
ถูกต้องตามคู่มือการทำงานซึ่งหลังจากที่ฝ่ายตรวจสอบภายในตรวจพบแล้ว
ได้มีการแจ้งผู้บริหารที่ควบคุมในสายงานให้ปฏิบัติตามคู่มือการทำงานของบริษัทแล้ว

ระบบสารสนเทศและการสื่อสารข้อมูล

บริษัทฯ จัดให้มีข้อมูลที่สำคัญต่าง ๆ สำหรับคณะกรรมการบริษัทฯ
และฝ่ายบริหารเพื่อใช้ประกอบการตัดสินใจอย่างเพียงพอ มีการบันทึก
และสรุปความเห็นของที่ประชุมไว้ในรายงานการประชุมทุกครั้ง
มีการจัดระบบสารสนเทศเพื่อการสื่อสารกับพนักงานทุกระดับภายในองค์กรอย่างมีประสิทธิภาพ
มีการจัดเก็บเอกสารประกอบการบันทึกบัญชีไว้ตามที่กฎหมายกำหนด
และมีการประชุมระหว่างคณะกรรมการตรวจสอบกับผู้สอบบัญชีรับอนุญาต
เพื่อทบทวนนโยบายบัญชีตามหลักการที่รับรองทั่วไปว่าเหมาะสมกับธุรกิจหรือไม่
รวมทั้งพิจารณาสาระสำคัญต่างๆ ตามรายงานของผู้สอบบัญชีรับอนุญาต ในปีที่ผ่านมาบริษัทฯ
ได้พัฒนาระบบสารสนเทศและระบบการสื่อสารข้อมูลระหว่างบริษัทฯ กับบริษัทย่อย
การติดตามดูแลการดำเนินงานของบริษัทย่อยให้เป็นไปอย่างรวดเร็วและมีประสิทธิภาพ

ระบบการติดตาม

บริษัทฯ มีการประชุมคณะกรรมการบริษัทฯ วาระปกติปีละ 4 ครั้ง
และมีวาระพิเศษเพิ่มเติมตามความจำเป็นและเหมาะสม และมีการประชุมผู้บริหารอย่างสม่ำเสมอ
เพื่อพิจารณาและติดตามผลการดำเนินงานของฝ่ายบริหารว่าเป็นไปตามเป้าหมายหรือไม่
ในการประชุมคณะกรรมการบริษัทฯ หรือผู้บริหาร หากผลการดำเนินงานแตกต่างจากเป้าหมาย
จะมีมติให้ฝ่ายที่เกี่ยวข้องรับไปดำเนินการแก้ไข
รวมทั้งจัดให้มีการติดตามและตรวจสอบการปฏิบัติงานตามกฎระเบียบของบริษัทและตามระบบการควบคุมภายใน
โดยคณะกรรมการตรวจสอบ ซึ่งมีการประชุมวาระปกติปีละ 4 ครั้ง
และคณะกรรมการตรวจสอบจะรายงานผลการตรวจสอบต่อคณะกรรมการบริษัทฯ ทุกไตรมาส

สำหรับในช่วงปี 2546
ฝ่ายตรวจสอบภายในพบว่าไม่มีการนำทรัพย์สินของบริษัทและบริษัทย่อยไปใช้โดยมิชอบหรือโดยไม่มีอำนาจแต่อย่างใด
ซึ่งหากฝ่ายตรวจสอบภายในตรวจพบว่ามีการนำทรัพย์สินไปใช้โดยมิชอบ
หรือมีการฝ่าฝืนกฎระเบียบหรือกฎหมายแล้ว
ฝ่ายตรวจสอบจะต้องรายงานให้คณะกรรมการตรวจสอบรับทราบทันที
เพื่อให้คณะกรรมการตรวจสอบรายงานเหตุการณ์ดังกล่าวต่อคณะกรรมการบริษัท
เพื่อดำเนินการแก้ไขต่อไป

ผู้สอบบัญชีของบริษัทฯ คือ นางสาวสุมาลี รีวราบัณฑิต ผู้สอบบัญชีรับอนุญาต บริษัท เอินส์ท แอนด์ ยัง
จำกัด ซึ่งเป็นผู้ตรวจสอบงบการเงินรวมและงบการเงินเฉพาะบริษัทฯ สำหรับปีสิ้นสุดวันที่ 31
ธันวาคม 2546 ผู้สอบบัญชีใช้วิธีสอบทานระบบการควบคุมภายในด้านบัญชีของบริษัทฯ
เพื่อกำหนดการตรวจสอบ สอบทาน และขอบเขตการปฏิบัติงาน สำหรับรอบระยะเวลาดังกล่าว
ผู้สอบบัญชีไม่พบสาระสำคัญเพื่อเสนอแนะให้บริษัทฯ ปรับปรุงการควบคุมภายในแต่อย่างใด

รายงานคณะกรรมการตรวจสอบ

คณะกรรมการตรวจสอบได้สอบทานความเหมาะสม
และความมีประสิทธิภาพของระบบการควบคุมภายในบริษัท ฯ
โดยรับทราบข้อมูลจากฝ่ายตรวจสอบภายใน รายงานผู้สอบบัญชี
รับฟังการบรรยายสรุปหน้าที่ความรับผิดชอบและการปฏิบัติงานของฝ่ายต่างๆ จากผู้บริหาร
และได้ให้คำแนะนำต่างๆ แก่ฝ่ายบริหาร เพื่อให้การดำเนินงานของบริษัทฯ มีประสิทธิภาพ
และประสิทธิผลมากยิ่งขึ้น รวมทั้งผลักดันให้บริษัท ฯ มีการปฏิบัติงานให้เป็นไปตามกฎหมาย
ข้อบังคับที่เกี่ยวข้อง มีการบริหารความเสี่ยงที่ดี
จัดให้มีกลไกการตรวจสอบและถ่วงดุลที่มีประสิทธิภาพเพียงพอในการปกป้องรักษาและดูแลเงินทุนของผู้ถือหุ้นและสินทรัพย์ของบริษัท
ฯ อยู่เสมอ
โดยมีฝ่ายตรวจสอบภายในทำหน้าที่ตรวจสอบการปฏิบัติงานของทุกหน่วยงานให้เป็นไปตามระเบียบที่วางไว้
รวมทั้งประเมินประสิทธิภาพและความเพียงพอของการควบคุมภายใน
ทั้งนี้คณะกรรมการตรวจสอบดูแลให้ฝ่ายตรวจสอบภายในมีความเป็นอิสระ
สามารถทำหน้าที่ได้อย่างเต็มที่และให้รายงานตรงต่อคณะกรรมการตรวจสอบเป็นประจำตามเวลาที่กำหนดไว้
โดยรายละเอียดของการดำเนินการของคณะกรรมการตรวจสอบมีดังนี้.-

1.  คณะกรรมการตรวจสอบได้สอบทานงบการเงินประจำไตรมาส และงบการเงินประจำปี
    และเห็นว่างบการเงินของบริษัท สำหรับปี สิ้นสุดวันที่ 31 ธันวาคม 2546 มีความเชื่อถือได้
    โดยปฏิบัติตามมาตรฐานการบัญชีที่รับรองทั่วไป และเปิดเผยข้อมูลอย่างเพียงพอ

2.  ประเมินและทบทวนความเพียงพอของระบบการควบคุมภายใน
    ขอบเขตงานของฝ่ายตรวจสอบภายใน
    พบว่ามีระบบการควบคุมภายในอยู่ในระดับที่เพียงพอและเหมาะสม
    และมีการกำกับดูแลกิจการที่มีความโปร่งใส

3.  คณะกรรมการตรวจสอบได้สอบถาม ติดตาม และประเมินผลงานผู้สอบบัญชีของบริษัทแล้ว
    พบว่าได้ผลเป็นที่น่าพอใจ จึงเสนอให้คณะกรรมการบริษัทฯ นำเสนอต่อที่ประชุมสามัญผู้ถือหุ้น
    เพื่อแต่งตั้งผู้สอบบัญชีจากบริษัท เอินส์ท แอนด์ ยัง จำกัด เป็นผู้สอบบัญชี สำหรับปี 2547
    ต่อไป

4.  คณะกรรมการตรวจสอบ
    จะพิจารณาการทำรายการระหว่างกันของบริษัทว่าให้มีความสมเหตุสมผลและเป็นธรรมทั้งเงื่อนไขและราคา
    เพื่อประโยชน์สูงสุดของบริษัท และในกรณีที่มีรายการระหว่างกัน
    คณะกรรมการตรวจสอบจะสุ่มสอบทานการตกลงเข้าทำรายการว่าเป็นไปตามมติคณะกรรมการบริษัทที่ได้อนุมัติไว้หรือไม่

[] การปฏิบัติงานของคณะกรรมการตรวจสอบในปี 2546
ได้รับความร่วมมือด้วยดีจากทุกฝ่ายที่เกี่ยวข้อง ซึ่งทางคณะกรรมการตรวจสอบขอขอบคุณมา ณ
โอกาสนี้

  ( นายบุญรอด โบว์เสรีวงศ์ )

  ประธานคณะกรรมการตรวจสอบ